**Eu, ramul de măslin**

*Elena Armenescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nimic nu este pieritor,

doar schimbător-

Chiar trupul meu,

Chiar mintea mea

În mantia cea nouă

Înveșmântată,

Nevăzută, ca în magie

Mă trece

Din mărăcinișul faptei mărunte

Din hotarul rostuirii și trăirii

Văzutelor,

Mă duce

În ținutul nevăzut

În nevăzutul aprins

De înnoire

De sacra seducție

De a te ști că ești

Doar trecător, în păsări și în înfrunzire

Cugetul

Alb porumbel cu creanga de măslin,

Se înalță să vestească

Lui Dumnezeu

Că eu

Ramul de măslin

Am înverzit, în speranța

Întâlnirii cu El...